Forsvarer Northug etter Sundbys «feiging-angrep»
- Alle kjenner Petter, så de vet hva de går til når de starter, sier Løfshus til VG Nett. At det ble opphetet stemning etter lørdagens 30-kilometer, som endte i gull til Northug og bronse til Sundby, liker langrennssjefen. - Det setter farge på sporten. Såpass spenning og dynamikk i gruppen må det være, fastslår han.Det var i NRKs direkteintervju like etter målgang i NM-rennet at Sundby tok bladet fra munnen: Han mente det var feigt av Northug ikke å hjelpe til å dra i front, men bare ligge på halen. Først på de siste hundremeterne dukket trønderen opp, og i spurten var han på sedvanlig vis uslåelig. - Jeg syns det er dritirritende. Når du går NM kan du godt være med å bidra. Det er litt feigt å ligge bak i tre mil, sa Sundby til statskanalen. Northug, som rett før helgen avsluttet et høydeopphold i Seiser Alm, forsvarte seg med at han ikke er i god nok form til å dra feltet, og at han hadde nok med å henge med. - Jeg skriver det på kontoen for målgangsfrustrasjon. Det var det samme med jentene etter sprinten i går. Astrid (Jacobsen) var forbannet på Ingvild (Østberg). I et NM er det fantastisk bra at man utfordrer hverandre. Da ser man hvor viktig NM er. Jeg synes også det er bra at de sier det de mener, sier TV2s langrennsekspert Odd-Bjørn Hjelmeset til VG Nett.- Hadde ikke Petter vært så god til å spurte, hadde han helt sikkert bidratt til å få med færrest mulig i en spurt. Men dette går på fysiske forutsetninger, fortsetter han. Flere idrettsprofiler som fulgte NM-konkurransen på TV reagerte på Sundbys utspill. - Sundby kritiserer Northug for taktikken som ga gull på 30 km. Det blir som at Tromsø skulle kritisert Hødd for klokskap i cupfinalen, skrev fotballekspert Lars Tjærnås på Twitter. - Northug vil ikke dra? Du tuller.. Lagkameratene oppdaget det i dag. Respect, meldte tidligere fotballspiller og Viasat-profil Jan Åge Fjørtoft.Northug sa ikke stort på pressekonferansen etter rennet, men virket ikke spesielt fornøyd med uttalelsene fra Sundby. - Hvordan tror du dette påvirket kjemien mellom de to landslagsløperne? - Dette preller av. De kjenner hverandre så godt, så det er ikke noe problem. Martin er en rett frem-type. Vi trenger dem også, mener Hjelmeset.
Langrennssjef Vidar Løfshus mener Petter Northugs (27) landslagskolleger må avfinne seg med at spurtstjernen svært sjeldent vil bidra i front på en fellesstart.